Luptătoarea Anastasia Nichita a devenit din nou campioană europeană printre tineret. De această dată, sportiva antrenată de Tudor Cîrlan a triumfat la Roma. În finală, Anastasia Nichita a dispus cu 12-2 de ucraineanca Tetiana Rizhko.

În drumul spre finală, ea a obținut alte trei victorii clare în categoria 59 kg: zece-zero cu turcoaica Hatice Ece Tekin, zece-zero cu italianca Morena De Vita și opt-unu cu rusoaica Alina Kazymova.

Amintim că anul trecut Anastasia Nichita a cucerit trei medalii: argint la Europenele U-20, argint la Europenele U-23 și argint la Mondialele de tineret. În 2016 sportiva a ajuns campioană europeană printre tineret și vicecampioană mondială printre tineret, iar în 2015 a devenit campioană europeană printre cadeți.